Novak steeds onstuitbaar in AustraliëNovak Djokovic is steeds onstuitbaar in Melbourne. Foto: Twitter. Ondanks ŉ seer dyspier het Novak Djokovic steeds hopeloos te veel skietgoed vir Roberto Carballes Baena gehad. Die wenner van nege Australiese Ope-titels het sy 35ste wedstryd op ŉ streep in Melbourne gewen toe hy die Spanjaard met 6-3, 6-4 en 6-0 ore aangesit het. Hoewel hy in sy noppies met sy vertoning is, het Djokovic erken dat die besering aanvanklik in sy agterkop was. “Ek het vir die eerste paar potte met my ritme gesukkel; hoofsaaklik omdat ek die heeltyd daaraan gedink het om my been te beskerm. Dit het my dus ŉ rukkie gevat om my voete te vind en om met meer vryheid op die baan te beweeg.” Die 35-jarige Serwiër is luidkeels toegejuig toe hy op die baan gestap het, terwyl sy ouers ook die aksie vanuit hul pawiljoensitplekke dopgehou het. Guess who’s back ⚡️@DjokerNole | @AustralianOpen | #AusOpen pic.twitter.com/qRjWpBU40W — ATP Tour (@atptour) January 17, 2023 “Ek is baie bly dat hulle hier is – Australië is immers nie die naaste plek aan Serwië nie. Hulle was laas in 2008 hier in Melbourne en ons het ŉ hele paar goeie herinneringe van daardie toernooi.” Djokovic het toe die eerste Grand Slam-titel van sy loopbaan gewen toe hy vir Roger Federer getroef het. Hy was ook vol lof vir die toeskouers. “Julle het my baie tuis op die baan laat voel – veral die Serwiërs hier in Australië het vir ŉ ongelooflike verwelkoming gesorg. Daar is so baie ondersteuning; soveel liefde. Ek kon nie vir ŉ beter begin tot die toernooi gevra het nie.” Hy sal óf teen Enzo Couacaud óf teen Hugo Dellien in die volgende ronde te staan kom. Uitslae: Novak Djokovic klop Roberto Carballes Baena met 6-3, 6-4 en 6-0 Casper Ruud klop Tomas Machac met 6-3, 7-6, 6-7 en 6-3 Alex de Minaur klop Yu Hsu met 6-2, 6-2 en 6-3 Holger Rune klop Filip Krajinovic met 6-2, 6-3 en 6-4 Alexander Zverev klop Juan Pablo Varillas met 4-6, 6-1, 5-7, 7-6 en 6-4 Taylor Fritz klop Nikoloz Basilashvili met 6-4, 6-2, 4-6 en 7-5 Diego Schwartzman klop Oleksii Krutykh met 6-4, 7-6, 6-3 en 7-6 Belinda Bencic klop Viktoriya Tomova met 6-1 en 6-2 Anett Kontaveit klop Julia Grabher met 6-2 en 6-3 Caroline Garcia klop Katherine Sebov met 6-3 en 6-0 Aryna Sabalenka klop Tereza Martincova met 6-1 en 6-4.